《谢曾帅养生诀》
宋代·郭印

人生不盈仞，中有天地机。
哀哉蠢蠢群，沉湎无所知。
六根乱尘蠢，一念落邪思。
遂令至真宅，栋宇日颓隳。
先生早悟此，寂照通幽微。
真火下腾焰，灵泉上生肥。
巧妙神明出，功深造化驰。
每怜好道人，罗缕为指迷。
鄙夫寻访久，肤浅得其皮。
向来发关键，一扫杂学卑。
五行识颠倒，八卦知推移。
兔从月窟隐，鱼向天池飞。
跃跃心自喜，扶老得吾师。
何以报恩德，昼夜勤行之。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。